DA Den Europæiske Unions Tidende CE 78/97

(2004/C 78 E/0097)

SKRIFTLIG FORESPØRGSEL E-2241/03

af Kathalijne Buitenweg (Verts/ALE) og Jean Lambert (Verts/ALE) til Kommissionen

(7. juli 2003)

Om: Finansiering af tvungen tilbagesendelse

I sin meddelelse (1)»Integration af migrationsanliggender i Den Europæiske Unions forbindelser med tredjelande« nævner Kommissionen muligheden af at skabe et finansielt instrument til støtte for tilbagesendelsespolitikken. I meddelelsen hedder det tillige, at et sådant forslag nødvendiggør en omfordeling af en del af Den Europæiske Flygtningefonds midler, da manøvremargenen inden for de finansielle overslag er begrænsede hvad angår interne politikker. Dette ville imidlertid medføre en reducering af det finansielle grundlag, som lå til grund for oprettelsen af Flygtningefonden.

I forordning (2) af 11. juni 2003 foreslår Kommissionen et program til finansiel og teknisk bistand til tredjelande på asyl- og migrationsområdet som erstatning for budgetpost B7-667. Ifølge forslaget henhører tvungen tilbagesendelse ikke til de foranstaltninger, Kommissionen har tilhensigt at støtte med dette program.

I konklusion 23 fra topmødet Thessaloniki den 20. juni 2003 anmodedes Europa-Kommissionen om at finde midler i rubrik 3 i de finansielle overslag (intern politik) til bl.a. tvungen tilbagesendelse af tredjelandsborgere, der opholder sig illegalt i EU.

1. Mener Kommissionen, at finansiering af tvungen tilbagesendelse er i overensstemmelse med subsidaritetsprincippet, når der endnu ikke findes nogen europæiske minimumsstandarder, der fastlægger hvem der kan eller ikke kan opholde sig lovligt i en medlemsstat (som flygtning eller indvandrer)?

2. Da frigivelse af bevillinger til tvungen tilbagesendelse ikke vil ske på bekostning af solidaritetsprincippet i forbindelse med modtagelse, integration og flygtninges frivillige tilbagevenden (målsætningerne for Den Europæiske Flygtningefond), hvor i budgetpost B5-8 i rubrik 3 mener Kommissionen, den kan finde midler til finansiering af tvungen tilbagesendelse?

Svar afgivet af António Vitorino på Kommissionens vegne

(16. september 2003)

I meddelelsen om en fællesskabspolitik for tilbagesendelse af personer med ulovligt ophold af 10. oktober 2002 (3), der blev fremlagt med henblik på udarbejdelse af et handlingsprogram om tilbagesendelse, således som Det Europæiske Råd i Sevilla i juni 2002 anmodede om, understregede Kommissionen behovet for en fælles tilgang til tilbagesendelse af personer med ulovligt ophold. For at være effektivt skal en fælles tilbagesendelsespolitik være et led i en egentlig forvaltning af migrationsspørgsmål, der kræver en klar konsolidering af lovlige immigrationskanaler og af situationen for lovlige indvandrere, et effektivt og humant asylsystem baseret på hurtig sagsbehandling, der giver en egentlig beskyttelse for de personer, der har behov for det, og som fremmer dialogen med tredjelande. Udviklingen af en fælles politik for tilbagesendelse af ulovlige indvandrere skal baseres på en række kort og mellemsigtede foranstaltninger, som f.eks. et øget operationelt samarbejde mellem medlemsstaterne baseret på fælles koordinering og — eventuelt — lovgivningsmæssige justeringer. Som det for nylig blev bekræftet i meddelelsen om udformningen af en fælles politik vedrørende ulovlig indvandring, menneskesmugling og handel, de ydre grænser og tilbagesendelse af personer med ulovligt ophold af 3. juni 2003 (4), er det Kommissionens hensigt at udarbejde et forslag til Rådets direktiv om minimumsstandarder for tilbagesen-delsesprocedurer og gensidig anerkendelse af afgørelser om tilbagesendelse. Kommissionen foreslår endvidere, at man overvejer at oprette et finansielt instrument, der kan dække frivillig og tvungen tilbagesendelse og støtte til tilbagesendelse af ulovlige indvandrere i transitlande.

Hvad angår tvungen tilbagesendelse, blev det foreslået, at en finansieringsordning — udelukkende beregnet på personer med ulovligt ophold — blandt foranstaltninger, der tager sigte på at forbedre samarbejdet mellem medlemsstaterne, kunne omfatte finansiel støtte til håndhævelsesforanstaltninger i tilknytning til et sådant samarbejde. Det kunne bidrage til at skabe større solidaritet og en bedre byrdefordeling mellem medlemsstaterne om tilbagesendelse, f.eks. med hensyn til rejseomkostninger for tilbagesendte og ledsagende personale.

Kommissionen fremlagde klart i sin meddelelse af 3. juni 2003 de finansielle følger af udformningen af en fælles politik vedrørende ulovlig indvandring, menneskesmugling og handel, de ydre grænser og tilbagesendelse af personer med ulovligt ophold. Kommissionen understregede også vanskelighederne med at finde tilstrækkelige ressourcer under de nuværende finansielle overslag. Kommissionen gav imidlertid udtryk for at være indstillet på efter aftale med budgetmyndigheden og i overensstemmelse med principperne for anvendelsen af budgettet at undersøge muligheden for at bruge en del af de midler, der er afsat til interne politikker under udgiftsområde 3 i de finansielle overslag, til at dække en del af de ressourcer, der er nødvendige for at udviklingen af visuminformationssystemet (VIS), en byrdefordelingsmekanisme hvad angår de ydre grænser samt et integreret tilbagesendelsesprogram. Denne proces kunne også omfatte en undersøgelse af muligheden for reallokeringer fra instrumenter, der allerede delvis dækker foranstaltninger i relation til tilbagesendelse, som f.eks. Den Europæiske Flygtningefond. På grund usikkerheden omkring den budgetmæssige margen, navnlig hvis de nuværende prognoser for vækst og inflation skulle vise sig at være forkerte, giver indtægtsniveauet måske ikke mulighed for at gennemføre alle disse initiativer på kort sigt. Af den grund kan det ikke udelukkes, at indførelsen af et integreret tilbagesendelsesprogram må udskydes, indtil de nye finansielle overslag for perioden efter 2006 bliver vedtaget.

Kommissionen er i øjeblikket ved at fastlægge, hvilken specifik konkret opfølgning den vil foreslå som følge af konklusionerne fra Det Europæiske Råd i Thessaloniki den 19. og 20. juni 2003, navnlig punkt 17 og 18. Kommissionen vil tilbagerapportere om dette ved udgangen af 2003 ifølge opfordringen fra Det Europæiske Råd.

(1) KOM(2002) 703.

(2) KOM(2003)355.

(3) KOM(2002) 564 endelig udg.

(4) KOM(2003) 323 endelig udg.